
Kooli andmekaitsealaste dokumentide täiendamine


Õppetegevuses tehisintellektirakenduse kasutusele võtmisel ning kasutajakontode loomisel on koolil vaja kehtestada või täiendada oma andmekaitsealaseid dokumente.

Kooli andmekaitsetingimused
Andmekaitsetingimused on avalik dokument, mille eesmärk on anda inimesele arusaadav ülevaade sellest, kes tema andmeid kogub, milliseid andmeid kasutatakse. Dokument selgitab ka, mis eesmärgil isikuandmeid töödeldakse ning kuidas kool tagab nende kaitse. Samuti sisaldab dokument teavet selle kohta, kellele isikuandmeid edastatakse. Lisaks annab dokument inimesele ülevaate tema õigustest seoses isikuandmete töötlemisega.

TI-rakenduse koolis kasutusele võtmisega kaasneb isikuandmete töötlemine, mille kohta tuleb andmekaitsetingimustesse info lisada.

Näidissõnastus kooli andmekaitsetingimuste täiendamiseks:

Isikuandmete töötlemine tehisintellekti rakenduse kasutamisel
Kool kasutab õppetegevuses tehisintellekti rakendust [valida sõltuvalt sellest, missugust rakendust kasutatakse ehk kas ChatGPT EDU või Google Gemini] (edaspidi rakendus), mille raames töödeldakse järgmisi isikuandmeid:
· Õpilase nimi, isikukood, kooli meiliaadress (kasutajakonto loomise ja haldamise eesmärgil);
· Õpetaja nimi, kooli meiliaadress (kasutajakonto loomise ja haldamise eesmärgil;
· Õpilase ja õpetaja poolt rakendusse sisestatud andmed (õppetegevuse läbiviimiseks).
Isikuandmete volitatud töötleja on SA TI Hüpe. Volitatud töötlejana võib sihtasutus kasutada allvolitatud töötlejaid, kelle hulka kuulub ka kolmandast isikust teenuse pakkuja, kes võimaldab koolidel, õpetajatel ja õpilastel kasutada rakendust õppetöös ning õppetöö läbiviimisel.
Õpilase poolt rakendusse sisestatud andmeid ei näe kooli õpetajad ega muud töötajad. 
Õpetaja poolt rakendusse sisestatud andmeid ei näe teised kooli töötajad.
Rakenduse kasutamise andmeid säilitab kool kuni kolm kuud pärast õpilase koolist väljaarvamist.
Andmetöötluse mõjuhinnang
Andmetöötluse mõjuhinnang tuleb koostada kõrge riskiga andmetöötluse korral, näiteks uue tehnoloogia kasutusele võtmisel. Mõjuhinnang kirjeldab, kuidas isikuandmeid töödeldakse ning milliseid meetmeid nende kaitsmiseks rakendatakse. Mõjuhinnangu eesmärk on tuvastada, kas isikuandmete kaitseks rakendatavad meetmed on piisavad, et tõenäolisi ohte kas täielikult maandada või vähemalt vastuvõetavale tasemele leevendada.

Andmetöötlusregister
Andmetöötlusregister on ülevaade dokumendi või infosüsteemi näol, kuhu kool koondab ülevaate oma andmetöötlustoimingutest.
Vastutava töötleja ülevaade peab sisaldama vähemalt järgmist: 
· Kes vastutab andmete töötlemise eest – vastutava töötleja nimi ja kontaktid. Kui on kaasvastutaja, esindaja või andmekaitseametnik, siis ka nende nimed ja kontaktid.
· Miks andmeid töödeldakse – selge selgitus, mis eesmärgil andmeid kasutatakse.
· Kelle andmeid töödeldakse ja milliseid andmeid – andmesubjektide rühmad (nt õpilased, õpetajad) ja andmete liigid (nt nimi, kontaktandmed).
· Kellele andmeid edastatakse – millistele organisatsioonidele või isikutele andmeid jagatakse, sh kui need asuvad väljaspool EL-i või on rahvusvahelised organisatsioonid.
· Kui andmeid edastatakse väljapoole EL-i – millisesse riiki või organisatsiooni andmed lähevad ning asjakohasel juhul informatsioon selle kohta, millised kaitsemeetmed on kasutusel.
· Kui kaua andmeid säilitatakse – võimalusel tähtajad, millal erinevad andmeliigid kustutatakse.
· Millised turvameetmed on kasutusel – üldine kirjeldus tehnilistest ja korralduslikest meetmetest, mis aitavad andmeid kaitsta.

